Христо Ботев
Гергьовден

chitanka.info

„Паситесь, добрые народы!

Вас не разбудит чести клыч;

Начто стадам дары свободы?

Их должно резать или стричь…“

А.С.Пушкин

Ликуй, народе! Старо и младо

хвалете и днес бога и царят!

Днес е Гергьовден. От овце стадо

тъй блейше вчера подир овчарят,

когато тоз цар, безгрижен, глупав,

както и всички царьове земни,

поведе стадо с кривакът хубав

и с умни псета — министри верни,

без портфейли, но и без заплата,

на кои същ цар и да погледне,

„Блазе й — би казал, — живей овцата

и от народът мой по-честито!“

И тръгна стадо с агнета дребни,

върви и крета от път убито,

та сичко младо под нож да легне

за свети Гергя — божи разбойник…

Бездушен, глуп, изгнил покойник

жертви ли иска? Иска овчарят,

гладното гърло, попът пиени,

както от тебе, народе, царят

иска за свойте гнусни хареми

и за тез, що те мъчат, обират;

а ти им даваш потът, кръвта си

и играйш даже, кога те бият!

На’ — днес богати и сиромаси,

пиени там — те песни пеят

и хвалят с попът бога и царят…

Ликуй, народе! Тъй овце блеят

и вървят с псета подир овчарят.

Стихотворението е публикувано за първи път във в. „Будилник“ и по-късно в „Песни и стихотворения“.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.